Obchodná verejná súťaž
na uzavretie nájomnej zmluvy na pozemok
Obchodná verejná súťaž
Mestská časť Košice – Juh
vyhlasuje v súlade s ust. § 281 až § 288 zákona č. 513/91 Zb. Obchodný zákonník 
Obchodnú verejnú súťaž ( OVS )
na uzavretie nájomnej zmluvy na pozemok
SÚŤAŽNÉ PODMIENKY
1. Identifikácia vyhlasovateľa
Názov organizácie : Mestská časť Košice – Juh
Adresa organizácie : Smetanova 4, 040 79 Košice
Internetová adresa : www.kosicejuh.sk
IČO : 00691046
Zastúpený : JUDr. Jaroslav Hlinka – starosta
Kontaktná osoba : Ing. Gabriela Verebová, Ing. Eva Horáková
Telefón : 055 / 720 80 34, 055/ 720 80 47
Fax : 055 / 62 506 64
E – mail : gabriela.verebova@kosicejuh.sk, eva.horakova@kosicejuh.sk
2. Predmet obchodnej verejnej súťaže
Uzavretie nájomnej zmluvy na dobu určitú na 20 rokov na pozemok nachádzajúci sa v k. ú. Južné mesto, parcela č. 504/11 o výmere 1083 m2, Alejová  2 v Košiciach na vybudovanie a prevádzkovanie objektu multifunkčného charakteru na prenajatej nehnuteľnosti, nadväzujúceho na už existujúci Športovo – zábavný areál na Alejovej ul. 2 v Košiciach.
Architektonické, priestorové a funkčné využitie nehnuteľnosti na parcele č. 504/11 v 
k. ú. Južné mesto
Vymedzenie riešeného územia :
Riešená nehnuteľnosť sa nachádza na pozemku na parc. č. 504/11 v k. ú. Južné mesto. Pozemok sa nachádza v území vymedzenom Urbanistickou štúdiou Košice – Všešportový areál a 6. výrobný okrsok. Smerné regulatívy určujú využitie nehnuteľností v danom území, ktoré je navrhované na výstavbu objektov pre občiansku vybavenosť s funkčným využitím na prechodné ubytovanie, stravovanie a administratívu. Pri výstavbe sa predpokladá s II. – IV. podlažnou zástavbou.
Nehnuteľnosť na parc. č. 504/11 v k. ú. Južné mesto je z juhovýchodnej strany ohraničené objektmi a nehnuteľnosťami v súkromnom vlastníctve s funkciou služieb pre motoristov, prechodného ubytovania a stravovania (Hotel u Leva a predajňa SZILCAR). Zo   severovýchodnej strany pozemok priamo susedí s administratívnym dvojpodlažným objektom, ktorý je vo výlučnom vlastníctve Mestskej časti Košice -  Juh. Zo severozápadnej strany je územie oddelené od spevnených plôch súvislou verejnou zeleňou. Spevnená asfaltová plocha je využívaná ako prístup ku nehnuteľnosti a na parkovanie vozidiel. Celé územie je komunikačne napojené na novovybudovaný Športovo - zábavný areál na Alejovej ulici v Košiciach, ktorého výstavba bola ukončená a areál bol uvedený do prevádzky v roku 2006. Športovo – zábavný areál je vo vlastníctve Mestskej časti Košice Juh. 
Pozemok na parc. č. 504/11 je vymedzený základovými pásmi a spevnenými plochami po zbúraní basketbalovej haly. Pozemok je dopravne napojený na základný komunikačný systém a mestskú hromadnú dopravu na Alejovej ulici. 
Obmedzujúcimi faktormi výstavby sú roviny náletového kužeľa, hluk z letiska a zberných komunikácií. Územie sa nachádza vzdušnou čiarou 1 km od letiska, po komunikáciách 4 km. 
Objekt je možné napojiť na jestvujúce inžinierske siete, ktoré boli pred búracími prácami odpojené.
3. Spôsob podávania návrhu 
Navrhovatelia podávajú návrhy písomne v slovenskom jazyku v zalepenej obálke s uvedením obchodného mena a sídla navrhovateľa, resp. miesta podnikania s označením
- Obchodná verejná súťaž – „neotvárať“.
Návrhy budú doručené do podateľne vyhlasovateľa na adresu : Mestská časť Košice – Juh,
Smetanova 4, 040 79 Košice do stanovenej lehoty na podávanie návrhov.
4. Lehota podávania návrhov
Navrhovateľ predloží návrh osobne do podateľne vyhlasovateľa alebo doporučenou poštovou zásielkou tak, aby bol vyhlasovateľom riadne zaevidovaný najneskôr do 08. 09. 2010 do 11,00 hod. Do obchodnej verejne súťaže nebude možné zahrnúť návrh, ktorý bude doručený na adresu vyhlasovateľa, alebo predložený po stanovenej lehote. 
Po uplynutí stanovenej lehoty nebude možné predložený návrh zmeniť a ani odvolať.

5. Otváranie obálok s návrhmi a vyhodnotenie ponúk
Otváranie obálok s návrhmi a vyhodnotenie ponúk sa začne dňa 08. 09. 2010 (streda) o 13,30 hod. 
Miesto otvárania obálok s návrhmi : Mestská časť Košice – Juh, Smetanova 4, 040 79 Košice, 1. posch. č. dv. 8.
6. Požiadavky na spracovanie návrhu 
1. Riešiť priestorové, výtvarné a funkčno prevádzkové využitie nehnuteľnosti na parc. č. 504/11 v k.ú. Južné mesto v nadväznosti na jestvujúci Športovo - zábavný areál na Alejovej  č. 2 v Košiciach.
2. Rešpektovať zámer Mestskej časti Košice - Juh v súlade so schváleným Plánom hospodárskeho a sociálneho rozvoja Mestskej časti Košice - Juh a to vytvoriť a skvalitniť podmienky pre relaxáciu, kultúru a šport obyvateľov mesta Košice.
3. Novovybudovaný objekt riešiť tak, aby jeho využívanie malo celomestský charakter s celoročnou prevádzkou.
4. V rámci objektu riešiť zázemie pre návštevníkov a užívateľov zariadenia a zariadenie rýchleho občerstvenia.
5. Rešpektovať funkčné využívanie susediacich nehnuteľností v súlade s platnou územnoplánovacou dokumentáciou.
6. Zohľadniť miestnu infraštruktúru a hlavné pešie ťahy
7. Využiť jestvujúcu vybudovanú technickú infraštruktúru, vykurovanie objektu riešiť samostatným vykurovaním.
8. Statickú dopravu riešiť na jestvujúcich spevnených plochách.
9. Pri riešení návrhu objektu minimálne zasahovať do jestvujúcich plôch verejnej zelene.  10. Pri riešení návrhu objektu rešpektovať okolitú zástavbu.
11. Cena nájmu pozemku nesmie byť nižšia ako 1,00 €/m2/rok počas výstavby ( najdlhšie na 18 mesiacov od uzavretia zmluvy ) a 8,00 €/m2/rok počas prevádzky ( po kolaudácii objektu ).                                                                                                                                                                    
7. Požiadavky na spôsob a rozsah spracovania návrhu
a) Textová časť
- základné údaje o navrhovanom riešení
- účel a funkčná náplň
- stručný popis koncepcie riešenia
- predpokladané náklady na realizáciu návrhu
- cenová ponuka nájmu vyjadrená v eurách ( s dodržaním podmienky v časti 6. bod 11.  )                                              - zmluva o nájme podpísaná štatutárom                                                                                            ( zmluva je predložená vyhlasovateľom v súťažných podmienkach )                                                                                                                                                                       
b) Grafická časť
- nevylučuje sa modelový návrh
8. Záväzok na úhradu nákladov
Vyhlasovateľ neuhrádza navrhovateľom náklady spojené s ich účasťou v tejto obchodnej verejnej súťaži.
9. Spôsob výberu najvhodnejšieho návrhu
Predložený návrh bude možné zahrnúť do obchodnej verejnej súťaže len v prípade, ak jeho obsah bude zodpovedať stanoveným súťažným podmienkam. 
Navrhovateľ môže predložiť najviac jeden návrh. Ak navrhovateľ podá viac návrhov, budú všetky zo súťaže vylúčené.
Kritériá hodnotenia 
a) funkčno – prevádzkové riešenie                                                                     40%
b) výška nájmu za pozemok                                                                                40%
c) začlenenie navrhovaného riešenia do urbanizovaného územia krajiny           20%

10. Lehota na oznámenie vybraného návrhu
Vyhlasovateľ si vyberie návrh, ktorý mu najlepšie vyhovuje a oznámi navrhovateľovi s najvhodnejším návrhom, že prijíma jeho návrh písomne na adresu navrhovateľa v lehote do 10 kalendárnych dní od vyhodnotenia ponúk. Ostatným navrhovateľom vyhlasovateľ písomne oznámi, že neuspeli a ich návrh odmietol.
11. Podmienky súťaže
Navrhovateľ je povinný predložiť v návrhu :
a) u právnickej osoby alebo fyzickej osoby podnikateľa obchodné meno, sídlo alebo
miesto podnikania, právnu formu právnickej osoby, IČO, meno a podpis osoby
( osôb ) oprávnenej ( oprávnených ) konať jej menom,
b) originál alebo overenú fotokópiu aktuálneho výpisu z obchodného registra, prípadne 
iného registra, nie starší ako tri mesiace ku dňu predkladania návrhov, čestné 
vyhlásenie navrhovateľa, že nebol na jeho majetok vyhlásený konkurz, počas súťaže
nebolo proti nemu začaté konkurzné alebo vyrovnávacie konanie, nebol proti nemu 
pre nedostatok majetku zamietnutý návrh na vyhlásenie konkurzu,
c) čestné vyhlásenie, že súhlasí s podmienkami obchodnej verejnej súťaže.
12. Vyhlasovateľ si vyhradzuje právo 
a) uverejnené podmienky meniť
b) odmietnuť všetky predložené návrhy
c) obchodnú verejnú súťaž zrušiť
d) pri zistení chýb, ktoré vznikli pri vyhotovovaní návrhu, vyzvať navrhovateľa
na ich odstránenie
e) predĺžiť lehotu na oznámenie výberu najvhodnejšieho návrhu
f) uzavrieť zmluvu s riadne vybratým navrhovateľom najvhodnejšieho návrhu
g) v prípade, že s navrhovateľom s víťazným návrhom nebude uzatvorená nájomná zmluva z dôvodov na strane navrhovateľa, môže vyhlasovateľ uzavrieť nájomnú zmluvu s navrhovateľom, ktorý sa vo vyhodnotení obchodnej verejnej súťaže umiestnil ako druhý v poradí
h) uznať súťaž za platnú, ak sa na nej zúčastní najmenej jeden navrhovateľ, ktorý splnil podmienky súťaže
i) návrh nemožno odvolať po jeho doručení vyhlasovateľovi
Lehota viazanosti ponúk je do 31.12. 2010
V Košiciach, dňa 30.06.2010

JUDr. Jaroslav Hlinka 
starosta
v.r.

NÁJOMNÁ ZMLUVA č. ........2010
uzatvorená podľa § 663 a nasl. Občianskeho zákonníka

I. Zmluvné strany

Prenajímateľ: Mestská časť Košice – Juh
                          Smetanova 4, 040  79 Košice
                          Zastúpená: JUDr. Jaroslavom Hlinkom, starostom 
                          IČO: 00691046
                          DIČ: SK 2021186882
                          Bankové spojenie: Dexia banka Slovensko, a. s.
                          č. účtu: 040 444 7001/5600
                          (ďalej len prenajímateľ)

Nájomca:          Názov
                           Sídlo
                           Zastúpená: 
                           IČO: 
                           DIČ:
                           Zapísaná v obchodnom registri Okresného súdu ..........
                           č. vl.   
                           Bankové spojenie:
                           č. účtu:
                           (ďalej len nájomca) 

II. Predmet zmluvy

1. Predmetom zmluvy je nájom pozemku par. č. 504/11 o výmere 1083 m2  nachádzajúceho sa  
    v katastrálnom území : Južné mesto, zapísaný v katastri nehnuteľnosti na liste vlastníctva  
    č. 13161, vedený Katastrálnym úradom v Košiciach, Správa katastra Košice ( ďalej iba 
    predmet nájmu ). 

2. Prenajímateľ prehlasuje že je výlučným vlastníkom nehnuteľnosti, ktorá je predmetom tejto 
    zmluvy.   

3. Účtovná hodnota pozemku je 17 974,51 €.

4. Predmet nájmu je vyznačený v grafickej prílohe č. 1, ktorá tvorí neoddeliteľnú súčasť tejto 
    zmluvy.

III. Účel nájmu

Prenajímateľ prenajíma nájomcovi predmet nájmu za účelom vybudovania a prevádzkovania  ( charakter prevádzky) ...................................................................................  podľa nájomcom predloženej koncepčnej štúdie športového objektu (názov).................... na Alejovej ulici v Košiciach , ktorá tvorí neoddeliteľnú súčasť nájomnej zmluvy (príloha č. 2).

IV. Nájomné

1. Nájomné za užívanie predmetu nájmu uvedeného v čl. II bod 1 tejto nájomnej zmluvy  bolo 
    stanovené na základe vyhlásenej a vyhodnotenej obchodnej verejnej súťaže vo výške .......... 
    €/m2/rok počas výstavby a  ........ €/m2/rok počas prevádzky. Výška nájomného je stanovená 
    na ........... € mesačne počas výstavby a ............ € mesačne počas prevádzky.  

2. Nájomca je povinný platiť nájomné odo dňa účinnosti zmluvy v štvrťročných splátkach 
    vo výške ................... € na účet prenajímateľa uvedeného v čl.  I. zmluvy vždy do 15. dňa
    mesiaca začínajúceho štvrťroka pod variabilným symbolom ......... 

3.  Nájomca je povinný nájomné za prvý rok nájmu, t.j. za obdobie od  .......... do .............. 
     vo výške .................. € zaplatiť jednorázovo do 30-tich dní od účinnosti zmluvy na účet 
     prenajímateľa uvedený v čl. I. tejto zmluvy pod variabilným symbolom .............

4.  V prípade omeškania úhrady nájomného, nájomca sa zaväzuje zaplatiť prenajímateľovi 
     úroky z omeškania podľa nariadenia vlády SR č. 87/1995 Z. z., ktorými sa vykonávajú 
     niektoré ustanovenia Občianskeho zákonníka v znení neskorších predpisov.

5. Ak nájomca mešká s úhradou nájomného v zmysle čl. IV. bod  2 tejto nájomnej zmluvy 
    dlhšie ako jeden štvrťrok, prenajímateľ je oprávnený odstúpiť od zmluvy. Odstúpením od 
    zmluvy sa táto ruší, a to ku dňu odstúpenia od zmluvy.  

V. Doba nájmu

1. Nájomná zmluva sa uzatvára na dobu určitú 20 rokov so začiatkom od ...........................

2. Nájom podľa tejto zmluvy skončí:
    - uplynutím času, na ktorý bol dohodnutý,
    - dohodou zmluvných strán ku ktorémukoľvek dňu,
    - písomným odstúpením od zmluvy ktoroukoľvek zo zmluvných strán z dôvodu 
      podstatného  porušenia  podmienok nájomnej zmluvy uvedených v článku VI. Podmienky 
      nájmu. Písomné odstúpenie od zmluvy sa doručuje na adresu uvedenú  článku I. tejto 
      zmluvy. Odstúpením od zmluvy sa táto ruší, a to ku dňu odstúpenia od zmluvy.  

VI. Podmienky nájmu

1.  Nájomca sa zaväzuje prenajatý pozemok užívať len na účel dohodnutý v čl. III. tejto   
     zmluvy.

2. Nájomca sa zaväzuje predložiť prenajímateľovi k odsúhlaseniu projektovú dokumentáciu 
    k územnému a stavebnému konaniu najneskôr do 3 mesiacov od účinnosti tejto zmluvy.

3.  Nájomca sa zaväzuje zabezpečiť právoplatné stavebné povolenia najneskôr do 9 mesiacov
     od podpísania tejto zmluvy, pokiaľ z preukázaných objektívnych príčin nebude 
     nevyhnutné túto lehotu upraviť.

4.  Nájomca sa zaväzuje zabezpečiť zhotovenie stavebného diela - športovo-relaxačného 
     centra multifunkčného charakteru najneskôr do 24 mesiacov od vydania právoplatného 
     stavebného povolenia.

5.  Nájomca sa zaväzuje predložiť právoplatné užívacie povolenie na prevádzku zhotoveného 
     športovo-relaxačného centra multifunkčného charakteru  prenajímateľovi najneskôr  do 2 
     mesiacov od ukončenia jeho výstavby.

6.  Nájomca podpísaním nájomnej zmluvy preberá na seba povinnosť platenia všetkých 
     druhov poplatkov spojených s užívaním pozemku.

7.   Nájomca je povinný na prenajatom pozemku udržiavať čistotu a poriadok na vlastné  
      náklady.

8.   Nájomca zodpovedá za všetky škody, ktoré súvisia s využívaním predmetu nájmu podľa 
      príslušných ustanovení Občianskeho zákonníka.

9.   Náklady spojené s udržiavaním predmetu nájmu znáša nájomca.

10.  Nájomca nie je oprávnený dať predmet nájmu do podnájmu tretím osobám.
     
11. Nájomca nie je oprávnený na predmet nájmu zriadiť záložné právo, vecné bremeno, alebo 
      predmet nájmu inak zaťažiť.

12.  Nájomca dňom podpísania zmluvy preberá na seba  povinnosti v oblasti požiarnej 
       ochrany a zabezpečenie bezpečnosti a ochrany zdravia  podľa platných právnych 
       predpisov. 

13. Nájomca je povinný umožniť prístup  prenajímateľovi na prenajatý pozemok.

14. Nájomca sa zaväzuje vo vybudovanom športovo-relaxačnom centre multifunkčného 
      charakteru počas celej doby nájmu zabezpečiť podmienky pre prevádzkovanie ( účel 
      prevádzky ) .......................................................................................................................... 
      Ďalšie rozšírenie športových a relaxačných aktivít  bude možné vykonávať po vzájomnej 
      písomnej dohode zmluvných strán. 

15. Neukončenie výstavby športovo-relaxačného centra multifunkčného charakteru  v termíne 
      stanovenom v bode 4 tohto článku je dôvodom na  odstúpenie od zmluvy zo strany 
      prenajímateľa, pričom sa nájomca zaväzuje odstrániť  rozostavanú stavbu na  vlastné 
      náklady, pokiaľ sa zmluvné strany nedohodnú inak.

16. Nájomca je povinný do 30-tich dní od účinnosti tejto zmluvy požiadať príslušnú správu 
      katastra  o vykonanie záznamu tejto zmluvy v katastri nehnuteľnosti v súlade s ust. § 34  
     a nasl. zák. č. 162/1995 Z.z. o katastri nehnuteľnosti a o zápise vlastníckych a iných práv
      k nehnuteľnostiam  (katastrálny zákon)) v znení neskorších predpisov. 

17. Nájomca je povinný rešpektovať oprávnené požiadavky vlastníkov susediacich pozemkov
      a konať tak, aby nedošlo k poškodeniu cudzieho majetku. Po ukončení výstavby športovo-
      relaxačného centra multifunkčného charakteru uskutočniť sadové a terénne úpravy v okolí
      prenajatého pozemku.

18. V prípade, že nájomca bude požadovať poskytnutie súčinnosti v súvislosti s predmetom
       a účelom tejto zmluvy od prenajímateľa, prenajímateľ mu túto súčinnosť poskytne 
       bezodkladne po vyzvaní (napr. pri vybavovaní stavebného povolenia a iných potrebných 
       úradných záležitosti).      

19. Nájomca sa zaväzuje pri výstavbe športovo-relaxačného centra multifunkčného charakteru       
      zabezpečiť podmienky pre bezbariérový prístup do budovy pre telesne postihnutých 
      občanov.

VII. Záverečné ustanovenia

1. Práva a povinnosti vyplývajúce z tejto zmluvy prechádzajú na právnych nástupcov 
    zmluvných strán. 

2. Zmeny a doplnky k tejto zmluve je možné vykonať po vzájomnej dohode zmluvných strán  
    písomnou formou.

3. Právne vzťahy, ktoré táto zmluva neupravuje sa riadia príslušnými ustanoveniami 
    Občianskeho zákonníka.

4. Zmluvné strany vyhlasujú, že ich zmluvná voľnosť nie je obmedzená, právny úkon je 
    urobený v predpísanej forme, slobodne, zrozumiteľne, nebol vykonaný v tiesni a nie za 
    nevýhodných podmienok.

5. Táto zmluva nadobúda platnosť a účinnosť dňom podpísania oboma zmluvnými stranami.

6. Táto zmluva je vyhotovená v 6 rovnopisoch, z ktorých každá zo zmluvných strán obdrží  
    po 3 rovnopisy.

                                 
V Košiciach, dňa .................................                              V Košiciach, dňa ...........................

––––––––––––––––––––––––––––––                                 –––––––––––––––––––––––––––
           za prenajímateľa                                                                    za nájomcu

MČ nie je platcom DPH 
4. V súlade s § 3 ods. 4 zákona č. 222/2004 Z.z. o dani z pridanej hodnoty v znení neskorších 
    predpisov sa prenajímateľ pri výkone činnosti v súlade s účelom nájmu podľa tejto zmluvy 
    nepovažuje za zdaniteľnú osobu.

ZÁKON 222/2004 Z.z.

zo 6. apríla 2004

o dani z pridanej hodnoty

§ 3
Zdaniteľná osoba

(1) Zdaniteľnou osobou je každá osoba, ktorá vykonáva nezávisle akúkoľvek ekonomickú činnosť podľa odseku 2 bez ohľadu na účel alebo výsledky tejto činnosti.

(2) Ekonomickou činnosťou (ďalej len "podnikanie") sa rozumie každá činnosť, z ktorej sa dosahuje príjem a ktorá zahŕňa činnosť výrobcov, obchodníkov a dodávateľov služieb vrátane ťažobnej, stavebnej a poľnohospodárskej činnosti, činnosť vykonávanú ako slobodné povolanie podľa osobitných predpisov, 1) duševnú tvorivú činnosť a športovú činnosť. Za podnikanie sa považuje aj využívanie hmotného majetku a nehmotného majetku na účel dosahovania príjmu z tohto majetku; ak je majetok v bezpodielovom spoluvlastníctve manželov, považuje sa jeho využívanie na účel dosahovania príjmu za podnikanie v rovnakom pomere u každého z manželov, ak sa manželia nedohodnú inak.

(3) Vykonávanie činnosti na základe pracovnoprávneho vzťahu, štátnozamestnaneckého pomeru, služobného pomeru alebo iného obdobného vzťahu, keď fyzická osoba je povinná dodržiavať pokyny alebo príkazy, čím sa vytvára stav podriadenosti a nadriadenosti z hľadiska podmienok vykonávanej činnosti a jej odmeňovania, sa nepovažuje za nezávislé vykonávanie činnosti podľa odseku 1.

(4) Štátne orgány a ich rozpočtové organizácie, štátne fondy, orgány územnej samosprávy a ich rozpočtové organizácie a iné právnické osoby, ktoré sú orgánmi verejnej moci, sa nepovažujú za zdaniteľné osoby, keď konajú v rozsahu svojej hlavnej činnosti, a to ani v prípade, ak prijímajú v súvislosti s touto činnosťou platby, s výnimkou, ak táto činnosť výrazne narušuje alebo môže výrazne narušiť hospodársku súťaž, a s výnimkou, ak vykonávajú činnosti uvedené v prílohe č. 8 a tieto činnosti nevykonávajú v zanedbateľnom rozsahu. Správa štátnych hmotných rezerv Slovenskej republiky2) je zdaniteľnou osobou v rozsahu nákupu a predaja štátnych hmotných rezerv.

(5) Každá osoba, ktorá príležitostne dodá nový dopravný prostriedok (§ 11 ods. 12) z tuzemska do iného členského štátu a tento nový dopravný prostriedok je ňou alebo kupujúcim alebo na ich účet odoslaný alebo prepravený kupujúcemu, je na tento účel zdaniteľnou osobou.

Príloha č. 8
k zákonu č. 222/2004 Z. z. 
v znení zákona č. 593/2007 Z. z.
ZOZNAM ČINNOSTÍ

1. Telekomunikačné služby

2. Dodanie vody, plynu, elektriny a tepla

3. Preprava tovaru

4. Prístavné a letiskové služby

5. Preprava osôb

6. Dodanie nového tovaru vyrobeného na predaj

7. Činnosti pôdohospodárskych sprostredkovateľských agentúr týkajúce sa pôdohospodárskych produktov vykonávané podľa predpisov o spoločnej organizácii trhu s týmito produktmi

8. Organizovanie obchodných veľtrhov a výstav

9. Skladovanie

10. Reklamné služby

11. Služby cestovného ruchu

12. Prevádzkovanie predajní pre zamestnancov, prevádzkovanie jedální pre zamestnancov a prevádzkovanie podobných prevádzok

13. Činnosti verejnoprávnej televízie a verejnoprávneho rozhlasu iné ako tie, ktoré sú oslobodené od dane podľa § 36.

Rek zákony 162/1995 Z.z.

(o katastri nehnuteĺností a o zápise vlastníckych a iných práv k nehnuteĺnostiam (katastrálny zákon))
Autor: Národná rada SR
Platnosť od: 4.8.1995
Účinnosť od: 1.9.2009, (s výnimkou - tretí oddiel štvrtej časti nadobúda účinnosť dňom 1.1.1998);

Uverejnené v Zbierke zákonov č. 54/1995 strana 1510

PREDPIS JE NADRADENÝ: 
72/1997 Z.z.

ZMENY HĽADAJTE V PREDPISOCH: 
222/1996 Z.z.
255/2001 Z.z.
419/2002 Z.z.
173/2004 Z.z.
568/2007 Z.z.
669/2007 Z.z.
384/2008 Z.z.
304/2009 Z.z.

RUŠÍ PREDPIS: 
265/1992 Zb.
266/1992 Zb.
594/1992 Zb.

RUŠÍ ČASTI PREDPISU: 
60/1994 Z.z. 
čl. IV - (zmeny zák. 265/1992 Zb.); 

293/1992 Zb. 
§19; 

OBLASŤ: Občianske právo - hmotné , Pozemkové právo a Správne právo
162/1995 Z.z.

ZÁKON

NÁRODNEJ RADY SLOVENSKEJ REPUBLIKY

z 27. júna 1995

o katastri nehnuteľností a o zápise vlastníckych a iných práv k nehnuteľnostiam (katastrálny zákon)

Zmena:222/1996 Z. z. s účinnosťou od 24.júla 1996
Zmena:255/2001 Z. z. s účinnosťou od 1.januára 2002
Zmena:419/2002 Z. z. s účinnosťou od 1.septembra 2002
Zmena:173/2004 Z. z. s účinnosťou od 15.apríla 2004
Zmena:669/2007 Z. z. s účinnosťou od 31.decembra 2007
Zmena:568/2007 Z. z. s účinnosťou od 1.januára 2008
Zmena:384/2008 Z. z. s účinnosťou od 15.októbra 2008
Zmena:304/2009 Z. z. s účinnosťou od 1.septembra 2009

Národná rada Slovenskej republiky sa uzniesla na tomto zákone:
PRVÁ ČASŤ
VŠEOBECNÉ USTANOVENIA

§ 1
Kataster nehnuteľností

(1) Kataster nehnuteľností (ďalej len "kataster") je geometrické určenie, súpis a popis nehnuteľností. Súčasťou katastra sú údaje o právach k týmto nehnuteľnostiam a to o vlastníckom práve, záložnom práve, vecnom bremene, a o predkupnom práve, ak má mať účinky vecného práva, ako aj o právach vyplývajúcich zo správy majetku štátu, zo správy majetku obcí, zo správy majetku vyšších územných celkov, o nájomných právach k pozemkom, ak nájomné práva trvajú alebo majú trvať najmenej päť rokov (ďalej len "právo k nehnuteľnosti").

(2) Kataster tvoria katastrálne operáty usporiadané podľa katastrálnych území.

Záznam
§ 34

(1) Práva k nehnuteľnostiam uvedené v § 1 ods. 1, ktoré vznikli, zmenili sa alebo zanikli zo zákona, rozhodnutím štátneho orgánu, príklopom licitátora na verejnej dražbe, vydržaním, prírastkom a spracovaním, práva k nehnuteľnostiam osvedčené notárom, ako aj práva k nehnuteľnostiam vyplývajúce z nájomných zmlúv, zo zmlúv o prevode správy majetku štátu alebo z iných skutočností svedčiacich o zverení správy majetku obce alebo správy majetku vyššieho územného celku sa do katastra zapisujú záznamom, a to na základe verejných listín a iných listín.

2) Ak súd rozhodol o neplatnosti právneho úkonu alebo neplatnosti dobrovoľnej dražby, 10ea) správa katastra vyznačí stav pred týmto právnym úkonom alebo pred dobrovoľnou dražbou; to platí aj vtedy, ak právo k nehnuteľnosti bolo dotknuté ďalšou právnou zmenou a ak je rozhodnutie súdu záväzné pre osoby, ktorých sa táto právna zmena týka. 

(3) Na vykonanie záznamu sa nevzťahujú všeobecné predpisy o správnom konaní.7)
§ 35

(1) Správa katastra vykoná záznam bez návrhu, prípadne na návrh vlastníka alebo inej oprávnenej osoby.

(2) Návrh na vykonanie záznamu sa musí podať písomne a musí obsahovať

a) meno (obchodný názov) a miesto trvalého pobytu (sídlo) navrhovateľa, 
b) označenie správy katastra, ktorej je návrh adresovaný, 
c) verejnú listinu alebo inú listinu, ktorá potvrdzuje právo k nehnuteľnosti, 
d) označenie príloh.

(3) Pred doručením verejnej listiny alebo inej listiny na zápis záznamom podľa odsekov 1 a 2 možno podať oznámenie v elektronickej podobe tlačiva, ktoré sa zverejní na internetovej stránke úradu. Oznámenie sa zašle elektronicky na príslušnú správu katastra.
§ 36

(1) Správa katastra posúdi, či je predložená verejná listina alebo iná listina bez chýb v písaní alebo počítaní a bez iných zrejmých nesprávností a či obsahuje náležitosti podľa tohto zákona.

(2) Ak je verejná listina alebo iná listina spôsobilá na vykonanie záznamu, správa katastra vykoná záznam do katastra.
§ 36a

Ak je vlastnícke právo k nehnuteľnosti zapísané na liste vlastníctva a na vykonanie záznamu je predložená ďalšia verejná listina alebo iná listina, ktorá nevychádza z údajov katastra, správa katastra nevykoná záznam a vráti verejnú listinu alebo inú listinu tomu, v koho prospech právo k nehnuteľnosti svedčí podľa listiny, alebo tomu, kto ju predložil a vyzve dotknuté osoby, aby uzavreli dohodu alebo podali na súde návrh na určenie práva k nehnuteľnosti.
§ 37

Správa katastra oznámi tým osobám, ktorých právo k nehnuteľnosti bolo zápisom dotknuté, že vykonala zápis do katastra záznamom, a to do 15 dní odo dňa zápisu práva do katastra.